ส่วนที่ 1
ข้อมูลสรุป

บริษัท ไทยออยล์ จำกัด (มหาชน) (บริษัทฯ) จดทะเบียนแปรสภาพเป็นบริษัทมหาชน เมื่อวันที่ 9
สิงหาคม 2547 ปัจจุบันมีทุนจดทะเบียน 20,400,278,730 บาท แบ่งเป็นหุ้นสามัญจำนวน
2,040,027,873 หุ้น มูลค่าที่ตราไว้หุ้นละ 10 บาท

บริษัทฯ ประกอบกิจการกลั่นน้ำมันปิโตรเลียมและจำหน่ายผลิตภัณฑ์ปิโตรเลียม
โดยเป็นเจ้าของและเป็นผู้ประกอบ
กิจการโรงกลั่นน้ำมันในที่ตั้งเดียวกัน (Single-Site) ที่ใหญ่ที่สุดในประเทศ
ซึ่งเป็นโรงกลั่นที่มีกระบวนการกลั่นหลายขั้นตอน
สามารถผลิตผลิตภัณฑ์ปิโตรเลียมสำเร็จรูปชนิดที่มีคุณค่าสูงในสัดส่วนที่มากที่สุดแห่งหนึ่งในภูมิภาคเอเชียแปซิฟิก
จากการที่บริษัทฯ ได้ดำเนินการก่อสร้างหน่วยกลั่นส่วนขยาย
เพื่อเพิ่มกำลังการผลิตของหน่วยกลั่นน้ำมันดิบหน่วยที่ 3 (CDU -3) อีก 50,000
บาร์เรลต่อวันตั้งแต่ปี 2548 แล้วเสร็จเมื่อวันที่ 5 ธันวาคม 2550 ทำให้ ณ ปัจจุบัน บริษัทฯ
มีกำลังการกลั่นรวม เพิ่มจาก 225,000 บาร์เรลต่อวันเป็น 275,000
บาร์เรลต่อวันหรือเพิ่มขึ้นร้อยละ 22

ใน ปี 2551 บริษัทฯ ได้ดำเนินการกลั่นน้ำมันโดยมีอัตราการใช้กำลังการผลิต (Utilization
Rate) ร้อยละ 100 บริษัทฯ จำหน่ายผลิตภัณฑ์ปิโตรเลียมสำเร็จรูปในประเทศ ประมาณร้อยละ 81
ของปริมาณขายของผลิตภัณฑ์ทั้งหมดของบริษัทฯ ซึ่งเป็นการจำหน่ายผลิตภัณฑ์ให้แก่ บริษัท ปตท.
จำกัด (มหาชน) (บมจ. ปตท.) ในอัตราร้อยละ 44 ให้แก่ บริษัท เชลล์แห่งปะเทศไทย จำกัด
(เชลล์)ในอัตราร้อยละ 7 ให้แก่ บริษัท เชฟรอน จำกัด (เชฟรอน) ในอัตราร้อยละ 6 ให้แก่
ผู้ซื้อรายอื่นในอัตราร้อยละ 12 และ ให้แก่บริษัทย่อย บริษัท ไทยพาราไซลีน จำกัด ( บจ.
ไทยพาราไซลีน) และ บริษัท ไทยลู้บเบส จำกัด (มหาชน) (บมจ. ไทยลู้บเบส) ในอัตราร้อยละ
12 และส่วนที่เหลืออีกร้อยละ 19 เป็นการส่งออก บริษัทฯ และบริษัทย่อย
มีรายได้จากการขายรวมจำนวน 399,125 ล้านบาทและ มีกำไรสุทธิจำนวน 224 ล้านบาท บริษัทฯ
มีสินทรัพย์ หนี้สิน และส่วนของผู้ถือหุ้นรวม ณ 31 ธันวาคม 2551 จำนวน 132,841 ล้านบาท
69,261 ล้านบาท และ 63,580 ล้านบาท ตามลำดับ

นอกจากธุรกิจการกลั่นน้ำมันแล้ว บริษัทฯ ประกอบธุรกิจผลิตผลิตภัณฑ์ปิโตรเคมีโดยการลงทุนผ่าน
บจ. ไทยพาราไซลีน และ ธุรกิจผลิตน้ำมันหล่อลื่นพื้นฐานโดยลงทุนผ่าน บมจ. ไทยลู้บเบส
ซึ่งบริษัทฯ เป็นผู้ถือหุ้นทั้งหมดในทั้ง 2 บริษัท ทั้งนี้การดำเนินการผลิตของทั้ง 2 บริษัท
ดำเนินการในลักษณะเชื่อมโยงกับการกลั่นน้ำมันของบริษัทฯ เพื่อให้เกิดประโยชน์ร่วมสูงสุด
นอกจากนั้น บริษัทฯ ยังประกอบธุรกิจอุตสาหกรรมผลิตไฟฟ้าโดยการลงทุนผ่าน
บจ.ไทยออยล์เพาเวอร์ (บริษัทฯ ถือหุ้นร้อยละ 55) และ บริษัท ผลิตไฟฟ้าอิสระ (ประเทศไทย)
จำกัด (บจ. ผลิตไฟฟ้าอิสระ) (บจ. ไทยออยล์เพาเวอร์ ถือหุ้นร้อยละ 56 และ บริษัทฯ
ถือหุ้นร้อยละ 24) และธุรกิจขนส่งผลิตภัณฑ์ปิโตรเลียมสำเร็จรูปและผลิตภัณฑ์ปิโตรเคมีต่างๆ
ซึ่งประกอบด้วยการลงทุนผ่าน บริษัท ไทยออยล์มารีน จำกัด (บจ. ไทยออยล์มารีน) ซึ่งบริษัทฯ
เป็นผู้ถือหุ้นทั้งหมดและผ่าน บริษัท ท่อส่งปิโตรเลียมไทย จำกัด (บจ. ท่อส่งปิโตรเลียมไทย)
ซึ่งบริษัทฯ ถือหุ้นอยู่ร้อยละ 9 นอกจากนี้ บริษัทฯ ลงทุนใน บริษัท พีทีที ไอซีที โซลูชั่นส์ จำกัด
(บจ. พีทีที ไอซีที โซลูชั่นส์) ซึ่งให้บริการงานสื่อสารและเทคโนโลยี โดยบริษัทฯ ถือหุ้นร้อยละ 20
และ บริษัทฯ ขยายงานสู่ธุรกิจผลิตเอทานอลโดยในเดือนตุลาคม 2549 บริษัทได้ร่วมทุนกับ
บริษัทผาแดงอินดัสทรี จำกัด (มหาชน) (บมจ. ผาแดงอินดัสทรี) และ บริษัท เพโทรกรีน จำกัด
(บจ. เพโทรกรีน) จัดตั้งบริษัทร่วมทุนภายใต้ชื่อ บริษัท แม่สอดพลังงานสะอาด จำกัด (บจ.
แม่สอดพลังงานสะอาด) เพื่อประกอบธุรกิจผลิตและจำหน่ายเอทานอล โดยมีกำลังการผลิตที่
200,000 ลิตรต่อวัน และคาดว่าจะเริ่มเปิดดำเนินการได้ในเดือน มีนาคม 2552 โดยบริษัทฯ
ถือหุ้นในสัดส่วนร้อยละ 30 ทั้งนี้ เมื่อวันที่ 30 ตุลาคม 2551 บริษัทฯ ได้จัดตั้ง บริษัท ไทยออยล์
เอทานอล จำกัด (บจ. ไทยออยล์ เอทานอล)โดยบริษัทฯ เป็นผู้ถือหุ้นทั้งหมด ในปี 2551 บริษัทฯ
ได้ซื้อหุ้นร้อยละ 80.52 ของ บริษัท ศักดิ์ไชยสิทธิ จำกัด (บจ. ศักดิ์ไชยสิทธิ)
ซึ่งเป็นธุรกิจการผลิตสารละลาย กับบริษัท Shell Overseas Investments B.V. และบริษัท
พัฒนกิจเคมี จำกัด รวมทั้งซื้อธุรกิจการจำหน่ายสารละลายในประเทศไทยกับ เชลล์
และธุรกิจการจำหน่ายสารละลายในประเทศเวียดนาม กับ Shell Vietnam Limited
ซึ่งการเข้าซื้อหุ้นและสินทรัพย์ธุรกิจดังกล่าว
เป็นไปเพื่อให้สอดคล้องกับกลยุทธ์ทางธุรกิจของบริษัทในการขยายฐานธุรกิจเพื่อการเติบโตที่ยั่งยืน

  (ผู้ลงทุนควรอ่านรายละเอียดข้อมูลในส่วนที่ 2 และส่วนที่ 3 ก่อนการตัดสินใจลงทุน)